b'\n_START_ARTICLE_\nPre\xc5\xbeihova pot\n_START_PARAGRAPH_\nPre\xc5\xbeihova pot je pohodni\xc5\xa1ka pot, posve\xc4\x8dena Lovru Kuharju, slovenskemu pisatelju, rojenemu leta 1893 v Podgori pri Kotljah, in predstavlja nekatere izmed klju\xc4\x8dnih krajev iz \xc4\x8dasa pisateljevega \xc5\xbeivljenja v Kotljah. Dolga je 14 kilometrov, ki jih povpre\xc4\x8dni pohodnik prehodi v dobrih \xc5\xa1tirih urah. Pre\xc5\xbeihovo pot so ob 110. obletnici rojstva Pre\xc5\xbeihovega Voranca obnovili Krajevna skupnost Kotlje, Kulturno dru\xc5\xa1tvo Kotlje in Ob\xc4\x8dina Ravne na Koro\xc5\xa1kem.\n_START_SECTION_\nOris poti\n_START_PARAGRAPH_\nPot se pri\xc4\x8dne v centru Kotelj, pri bronastem kipu Pobi\xc4\x8da s solzicami, ki ga je oblikoval akademski kipar Stojan Bati\xc4\x8d. Gre za motiv iz \xc4\x8drtice Solzice; de\xc4\x8dkov pogled je usmerjen na Pre\xc5\xa1ki vrh._NEWLINE_Pot se nadaljuje proti Rimskemu vrelcu, kjer je bilo neko\xc4\x8d zelo priljubljeno letovi\xc5\xa1\xc4\x8de poznano po hotuljski slatini. Pri Rimskem vrelcu je nekaj spominskih obele\xc5\xbeij: reliefna podoba v spomin na rimsko cesto Celeia\xe2\x80\x94Virunum, spominska plo\xc5\xa1\xc4\x8da o nacisti\xc4\x8dnih grozotah, v bli\xc5\xbenjem gozdu pa spomenik mu\xc4\x8denim in pobitim \xc5\xbertvam iz \xc4\x8dasa, ko je bil Rimski vrelec policijska postojanka med 2. svetovno vojno. Naslednja to\xc4\x8dka na poti je Kotnikova bajta, kjer se je rodil Pre\xc5\xbeihov Voranc in tam \xc5\xbeivel le nekaj mesecev. Pekel je globel nedale\xc4\x8d stran od rojstne hi\xc5\xa1e, kjer je Voranc pasel \xc5\xbeivino. Ta globel je poznana iz avtobiografske \xc4\x8drtice Solzice, kjer majhen de\xc4\x8dek premaga strah pred Peklom in v njem nabere solzice za svojo mater. Po makadamski cesti iz Pekla pridemo do naslednje to\xc4\x8dke, ki se imenuje Kogel, od koder je mladi Lovro leta 1899 opazoval po\xc5\xbear, ko so gorele Kotlje._NEWLINE_S Kogla se po isti poti vrnemo do Rimskega vrelca in nadaljujemo pot proti Ivar\xc4\x8dkemu jezeru, nad katerim je kmetija Ivartnik, ki jo je Pre\xc5\xbeih v romanu Jamnica poimenoval Bunk. Pot nadaljujemo po makadamski cesti, k ostankom gradu \xc5\xa0ratnek. Nekoliko ni\xc5\xbeje je gotska cerkev sv. Mohorja in Fortunata z baro\xc4\x8dno prezidavo. \xc4\x8cez \xc5\xa0ratnek pridemo do Pre\xc5\xbeihove bajte, ki je bila Pre\xc5\xbeihov dom od 18. do 29. leta._NEWLINE_"Vorancu je bil to dom od njegovega 18. do 29. leta, tu je tesaril oral in sejal, od tod je \xc5\xa1el v zadru\xc5\xbeno \xc5\xa1olo v Ljubljano in v kmetijski zadru\xc5\xbeni te\xc4\x8daj na Dunaj, \xc5\xa1el in se vra\xc4\x8dal domov, od tod je moral k vojakom in v vojsko in se je spet vrnil domov. V teh letih je pou\xc5\xbeival Kotlje, materine pripovedi, du\xc5\xa1o si je napolnil z vsem, kar je potem, ko je bil v svetu, izbruhnilo iz njega - vse tisto veliko, kar zaznamuje ime Pre\xc5\xbeihov Voranc, od Boja na po\xc5\xbeiravniku, do Ajdovega strni\xc5\xa1\xc4\x8da. Pri bajti si je Voranc nabral zakladnico za prihodnji \xc4\x8das." (Dr. Franc Su\xc5\xa1nik)_NEWLINE_Nad Pre\xc5\xbeihovo bajto stoji Pre\xc5\xbeihov spomenik Stojana Bati\xc4\x8da. Pot se nato po cesti spusti proti Kotljam, do cerkve sv. Marjete, kjer se na pokopali\xc5\xa1\xc4\x8du nahaja Pre\xc5\xbeihov grob. Od pokopali\xc5\xa1\xc4\x8da je le nekaj metrov do za\xc4\x8detne postaje, Pobi\xc4\x8da s solzicami, pri katerem se pot kon\xc4\x8da in ponovno za\xc4\x8dne.'